**Daruvar, 4.7.2018.**

**Projekt 'Ušće kultura' dovodi 30 mladih iz 6 europskih država u BBŽ**

Udruga za promicanje pozitivne afirmacije mladih u društvu Impress Daruvar ugostit će 30 mladih iz šest europskih zemalja u sklopu Erasmus+ projekta razmjene mladih naziva **„Confluence of Cultures“** (Ušće kultura) – prvom takvom projektu organiziranom na području Bjelovarsko-bilogorske županije. Projekt je započeo 15. svibnja i traje do 14. prosinca, a glavnu projektnu aktivnost čini međunarodna mobilnost razmjene mladih koja će se održati u **ŠRC Kukavici od 5. do 14. srpnja 2018.** Više o projektu može se pronaći na web-stranici: <http://udruga-impress.hr/confluence-of-cultures/> (tekst na engleskom jeziku), a slike s projektne aktivnosti redovito će biti podijeljene na Facebook stranici udruge: <https://www.facebook.com/Udruga.Impress/>

Glavni cilj sedmomjesečnog projekta „Ušće kultura“ jest podizanje svijesti o važnosti uvažavanja kulturalnih razlika u europskom kontekstu i osnaživanje mladih u području promicanja tolerancije i međukulturalnog dijaloga. Sudjelovanjem u projektnim aktivnostima u Hrvatskoj, baziranim na metodama neformalne edukacije, sudionici/e će iskusiti kako je to raditi u multikulturalnom timu, usavršit će komunikaciju na engleskom jeziku, razvijat će znanja, vještine i stavove potrebne za razumijevanje i poštivanje kulturalnih razlika, a organizirat će i **završni događaj** u četvrtak, **12. srpnja u 18 h u kino dvorani Pučkog otvorenog učilišta u Daruvaru** (besplatan ulaz).

Na razmjeni će sudjelovati **30 mladih osoba od 16 do 30 godina iz Hrvatske, Italije, Litve, Poljske, Rumunjske i Turske**. Partnerske organizacije koje su sudjelovale na razvijanju projekta su: Udruga za promicanje pozitivne afirmacije mladih u društvu "Impress" Daruvar (Hrvatska), Agenzia di Promozione Integrata per i Cittadini in Europa (Italija), Maltos ordino pagalbos tarnyba (Litva), Spółdzielnia Socjalna Pracownia (Poljska), ASK Yourself (Rumunjska) i Belen Kaymakamlığı (Turska), pri čemu svaku partnersku organizaciju predstavlja 5 sudionika/ca.

Za sve sudionike/ce sudjelovanje je besplatno te financirano od Agencije za mobilnost i Programe EU kroz **program Erasmus+**. Sudionicima će biti uručen i Youthpass certifikat – europsku potvrdu koja osigurava prepoznavanje ishoda učenja.

Luka Tunjić

Koordinator projekta

Udruga Impress Daruvar